Max sorg vir bydrae van waarde | Netwerk24
Max sorg vir bydrae van waarde
Deur Amanda Botha, Vredehoek 19 Januarie 2019 00:00
Dat Max du Preez se rubriek Skuinskyk op sy versoek ten einde gekom het, skep die geleentheid om sy bydrae as meningsvormer opnuut te erken.
Hy het 'n bydrae gelewer wat kritiese gesprek gestimuleer het en baie mense, wit Afrikaners spesifiek, op 'n ánder en wyer manier kon laat omgaan met die werklikhede van 'n droewe erfenis. Met helder denke, 'n oop kop en medemenslikheid het hy sy lesers gelei om 'n regstelling te doen. Só is 'n positiewe belegging gedoen oor wat dit vra om 'n Suid-Afrikaner te wees.
As medejoernalis het ek groot waardering vir Du Preez. 'n Stormram was hy wel soms, maar dankie vir die kraalhekke wat hy só kon platloop. Hy is in sy bepeinsing realisties en pragmaties, en sy kritiek is sonder voorbehoud – dis altyd oor die saak en die beginsel.
Dat hy sy integriteit as meningsvormer oor bykans 40 jaar kon volhou en geslaag het om 'n politieke bewustheid te skep waarin ook tred gehou word met die feilbaarheid van mense, is 'n prestasie wat min hom kan nadoen.